b'\n_START_ARTICLE_\nSeulas\n_START_SECTION_\nIstorija\n_START_PARAGRAPH_\nSeulo istorija pradedama skai\xc4\x8diuoti ma\xc5\xbedaug nuo 18\xc2\xa0m. pr. m. e, ir siejama su Pek\xc4\x8d\xc4\x97s (Baekje) valstyb\xc4\x97s \xc4\xafk\xc5\xabrimu. \xc5\xa0ios valstyb\xc4\x97s sostin\xc4\x97 vadinta Virjesong (\xe6\x85\xb0\xe7\xa6\xae\xe5\x9f\x8e / \xec\x9c\x84\xeb\xa1\x80\xec\x84\xb1 Wiryeseong), ir buvo dabartinio Seulo teritorijoje. I\xc5\xa1 t\xc5\xb3 laik\xc5\xb3 mieste yra i\xc5\xa1likusios atskiros miesto sien\xc5\xb3 dalys. Tada Seulas buvo tvirtov\xc4\x97 ir prekybos centras._NEWLINE_Samguk laikotarpiu Pek\xc4\x8d\xc4\x97, priklausanti Mahan federacijai (vienai i\xc5\xa1 trij\xc5\xb3 to meto Pietin\xc4\x97s Kor\xc4\x97jos federacij\xc5\xb3 Samhan) u\xc5\xbekariavo kitas federacijos valstyb\xc4\x97les ir suvienijo vis\xc4\x85 pietvakari\xc5\xb3 Kor\xc4\x97j\xc4\x85. Tai padar\xc4\x97 Virjesong\xc4\x85 didel\xc4\x97s valstyb\xc4\x97s sostine._NEWLINE_392\xc2\xa0m, kaimynin\xc4\x97s valstyb\xc4\x97s Kogurio ekspansijos metu, Virjesong buvo u\xc5\xbeimtas (Pek\xc4\x8d\xc4\x97 buvo priversta perkelti sostin\xc4\x99 \xc4\xaf pietus)._NEWLINE_551\xc2\xa0m, ple\xc4\x8diantis Silla valstybei, \xc5\xa1i u\xc5\xbe\xc4\x97m\xc4\x97 miest\xc4\x85, ir jis buvo pervadintas Hanjang (kor. \xe6\xbc\xa2\xe9\x99\xbd / \xed\x95\x9c\xec\x96\x91 Hanyang), o v\xc4\x97liau, X a. Kor\xc4\x97j\xc4\x85 suvienijus Korio valstybei, Seului prad\xc4\x97ta teikti ypatinga reik\xc5\xa1m\xc4\x97\xc2\xa0\xe2\x80\x93 manyta, kad ta valstyb\xc4\x97, kuri turi Seul\xc4\x85, valdo ir vis\xc4\x85 Kor\xc4\x97j\xc4\x85. XI a Seulas pavadintas Pietine sostine (Namgyeong)._NEWLINE_1394\xc2\xa0m. prasid\xc4\x97jus \xc4\x8cioson dinastijai, Seulas, tada pavadintas Hansong (kor. \xe6\xbc\xa2\xe5\x9f\x8e / \xed\x95\x9c\xec\x84\xb1\xc2\xa0\xe2\x80\x93 Hanseong) tapo visos Kor\xc4\x97jos sostine. Hansongas buvo apjuostas tvirtomis sienomis su vartais, centre i\xc5\xa1dygo Kor\xc4\x97jos imperatoriaus r\xc5\xabmai Giongbokgung._NEWLINE_Kuomet 1910\xc2\xa0m. Kor\xc4\x97j\xc4\x85 u\xc5\xbe\xc4\x97m\xc4\x99 Japonija, miestas buvo pervardintas \xe2\x80\x9eSostin\xc4\x97s miestu\xe2\x80\x9c (\xe4\xba\xac\xe5\x9f\x8e / \xea\xb2\xbd\xec\x84\xb1\xc2\xa0\xe2\x80\x93 Gyeongseong), jame rezidavo Japonijos generalgubernatorius._NEWLINE_Antrojo pasaulinio karo metu Seul\xc4\x85 u\xc5\xbe\xc4\x97m\xc4\x97 JAV karin\xc4\x97s paj\xc4\x97gos. 1948\xc2\xa0m. miestas tapo Piet\xc5\xb3 Kor\xc4\x97jos sostine, 1950\xc2\xa0m. bir\xc5\xbeelio 28 d., pra\xc4\x97jus vos trims dienomis nuo Kor\xc4\x97jos karo prad\xc5\xbeios, miest\xc4\x85 u\xc5\xbe\xc4\x97m\xc4\x97 \xc5\xa0iaur\xc4\x97s Kor\xc4\x97ja, paskui jis buvo u\xc5\xbeimtas tai vien\xc5\xb3, tai kit\xc5\xb3 kariaujan\xc4\x8di\xc5\xb3 pusi\xc5\xb3, kol 1951\xc2\xa0m. kov\xc4\x85 Seul\xc4\x85 per\xc4\x97m\xc4\x97 valdyti Jungtin\xc4\x97s Tautos. Smarkiai sugriautas karo metu, po to Seulas buvo atstatytas labai moderniais principais.\n_START_SECTION_\nGeografija\n_START_PARAGRAPH_\nSeulas \xc4\xafsik\xc5\xabr\xc4\x99s Piet\xc5\xb3 Kor\xc4\x97jos \xc5\xa1iaur\xc4\x97s vakaruose, prie Han up\xc4\x97s. \xc5\xa0i teritorija jau nuo seno vaidino labai svarb\xc5\xb3 vaidmen\xc4\xaf Kor\xc4\x97jos istorijoje. Miest\xc4\x85 supa a\xc5\xa1tuoni kalnai, jame daug kalv\xc5\xb3.\n_START_SECTION_\nGyventojai\n_START_PARAGRAPH_\nSeulas pasi\xc5\xbeymi dideliu gyventoj\xc5\xb3 tankumu (apie 17 000/km\xc2\xb2) ir tautiniu j\xc5\xb3 homogeni\xc5\xa1kumu\xc2\xa0\xe2\x80\x93 i\xc5\xa1 daugiau nei 10 mln. jo gyventoj\xc5\xb3 tik apie 2,5\xc2\xa0% yra kin\xc5\xb3, japon\xc5\xb3 ar kit\xc5\xb3 ma\xc5\xbeum\xc5\xb3 atstovai. Pagrindin\xc4\x97s i\xc5\xa1pa\xc5\xbe\xc4\xafstamos religijos yra budizmas ir krik\xc5\xa1\xc4\x8dionyb\xc4\x97.\n_START_SECTION_\nEkonomika\n_START_PARAGRAPH_\nNors Seulas u\xc5\xbeima tik apie 0,6\xc2\xa0% Piet\xc5\xb3 Kor\xc4\x97jos teritorijos, jame sukuriama apie 21\xc2\xa0% viso \xc5\xa1alies BVP ir surenkama apie 43\xc2\xa0% vis\xc5\xb3 valstyb\xc4\x97s mokes\xc4\x8di\xc5\xb3._NEWLINE_\xc5\xa0iame mieste yra \xc4\xafsik\xc5\xabr\xc4\x99 pagrindin\xc4\x97s Piet\xc5\xb3 Kor\xc4\x97jos kompanijos (kaip kad Samsung, LG, Hyundai, Kia) ir u\xc5\xbesienio kompanij\xc5\xb3 atstovyb\xc4\x97s.\n_START_SECTION_\nKult\xc5\xabra\n_START_PARAGRAPH_\nSeule \xc4\xafsik\xc5\xabr\xc4\x99 daugiau nei 100 \xc4\xafvairi\xc5\xb3 muziej\xc5\xb3, \xc4\xafskaitant tris valstybinius (Valstybinis Kor\xc4\x97jos muziejus, Valstybinis Liaudies muziejus ir Valstybinis Kor\xc4\x97jos r\xc5\xabm\xc5\xb3 muziejus)._NEWLINE_Mieste taip pat yra daug svarbi\xc5\xb3 istorini\xc5\xb3 r\xc5\xabm\xc5\xb3 (Changdeokgung, Changgyeonggung, Deoksugung, Gyeongbokgung, Gyeonghuigung), religin\xc4\x97s paskirties pastat\xc5\xb3.\n_START_SECTION_\nTransportas\n_START_PARAGRAPH_\nSeulas turi gerai i\xc5\xa1vystyt\xc4\x85 ir vis dar tebeple\xc4\x8diam\xc4\x85 transporto sistem\xc4\x85. Mieste yra 18 metro linij\xc5\xb3, kuriomis kasdien pasinaudoja apie 10 mln. \xc5\xbemoni\xc5\xb3, vietinio ir tarpmiestinio susisiekimo autobus\xc5\xb3 tinklas, keturios didel\xc4\x97s ir daug ma\xc5\xbeesni\xc5\xb3 traukini\xc5\xb3 sto\xc4\x8di\xc5\xb3, du oro uostai (In\xc4\x8don ir Gimpo). Seulo gatv\xc4\x97mis taip pat va\xc5\xbein\xc4\x97ja beveik 3 mln. \xc4\xafvairi\xc5\xb3 r\xc5\xab\xc5\xa1i\xc5\xb3 automobili\xc5\xb3.\n_START_SECTION_\nUniversitetai\n_START_PARAGRAPH_\nSeule yra \xc4\xafsik\xc5\xabrusi did\xc5\xbeioji dalis pagrindini\xc5\xb3 Piet\xc5\xb3 Kor\xc4\x97jos universitet\xc5\xb3, kaip kad Seulo Valstybinis, Kor\xc4\x97jos, Yonsei, Sungkyunkwan, Ewha Moter\xc5\xb3, Hanyang, Sogang, Kyung Hee, Chung-Ang ir kiti. I\xc5\xa1 viso Seule yra 42 universitetai.\n_START_SECTION_\nTurizmas\n_START_PARAGRAPH_\nSeulas yra turist\xc5\xb3 aktyviai lankoma vieta. Jame kasmet apsilanko daugiau nei 8 mln. u\xc5\xbesienie\xc4\x8di\xc5\xb3, daugiausiai i\xc5\xa1 Japonijos.'